- Medheteththa
- <
- 11
- >

11
Baabiloone Gimbe
1 Biitta bollan diza asi wuri koyro issi doonanne issi qaala haasayees. 2 Asay arshey mokkiza bagga simmidi bishe Sana7oore geetettiza biittan issi dembaso demmidi heen uttides.
3 Istti issoy issaa, «Haa yiite; xuube medhdhidi ane taman xuuggoos» giidi istta shuchcha gishshas xuube, urqqa gishshas shida 4 ekkidi, «Haa yiite! Nu sunth xeygisanaassinne qasse nuni ha biitta ubbaa bollan laalettontta mala issi gita katamanne xeeray pude salo gakkiza issi gimbe ane keexxoos» gida.
5 Gido attiin GODAY asay keexxida gita katamazanne gimbeza beyanaas duge wodhdhidi, 6 «Hekko istti issi asa! Qasse istti wurikka issi qaalan haasayeettes; istti ha7i hayssa ooso oykkidaappe guye, istti baas ooththanaas qoppidayssa istta digganay deenna. 7 Haa yiite! Ane nu duge wodhdhidi istti issoy issaa qaala erontta mala istta qaala walakkoos» gides. 8 Hessa gishshas GODAY istta hessafe biitta ubbaa bollan laalliin istti he gita katama ooththizayssa aggaagida. 9 GODAY biitta asaa qaalaa heen walakkida gishshas he katamaya Baabile*Baabile: Baabile guussi Ibraaweta qaalara birsheththi baynda haasaya. geetettadus. GODAY istta hessafe biitta ubbaa bollan laallides.
Seeme Zereth
(1Taari 1:24-27)
10 Seeme zereththi hayssafe kaallidi xaafettidayssa; dhayssa haaththi simmiin nam7u layththafe guye Seemes layththay 100 gidiin Seemey Arfaakiside yelides. 11 Seemey Arfaakiside yelidaappe guye 500 layth de7ides; hara attuma naytakka macca naytakka yelides.
12 Arfaakisidey 35†35 gizayssa Ibraaweta maxaafan laappun tammu eranchchati 135 geettes. layth de7idi Sheelahe yelides; 13 Arfaakisidey Sheelahe yelidaappe guye 403 layth de7ides; hara attuma naytanne macca naytakka yelides.
14 Sheelahey 30‡30 gizayssa Ibraaweta maxaafan laappun tammu eranchchati 130 geettes. layth de7idi Eboore yelides; 15 Sheelahey Eboore yelidaappe guye 403 layth de7ides; hara attuma naytanne macca nayta yelides.
16 Eboorey heedzdzu tammanne oyddu§heedzdzu tammanne oyddu gizayssa Ibraaweta maxaafan laappun tammu eranchchati 134 geettes. layth de7idi Peeleege yelides; 17 Eboorey Peeleege yelidaappe guye 430 layth de7ides; hara attuma naytanne macca nayta yelides.
18 Peeleegey 30 layth de7idi Era7e yelides; 19 Peeleegey Era7e yelidaappe guye 209 layth de7ides; hara attuma naytanne macca nayta yelides.
20 Era7ey 32 layth de7idi Saruge yelides; 21 Era7ey Saruge yelidaappe guye 207 layth de7ides; hara attuma naytanne macca nayta yelides.
22 Sarugey 30 layth de7idi Naakoore yelides; 23 Sarugey Naakoore yelidaappe guye 200 layth de7ides; hara attuma naytanne macca nayta yelides.
24 Naakoorey 29*29 gizayssa Ibraaweta maxaafan laappun tammu eranchchati 109 geettes. layth de7idi Taara yelides. 25 Naakoorey Taara yelidaappe guye 119 layth de7ides; hara attuma naytanne macca nayta yelides.
26 Taaray 70 layth de7idi Abraame, Naakoorenne Haaraane yelides.
Taara Zereth
27 Taara yeletay hayssafe kaallidi xaafettidayssa; Taaray Abraame, Naakoorenne Haaraane yeliin Haaraaney Looxe yelides. 28 Haaraaney ba aaway Taaray paxa dishin ba yelettida Kaladaaweta biittan Uure geetettiza gita katamaan hayqqides. 29 Abraameynne Naakoorey nam7ayka machchida; Abraame machchey sunththi Soora; qasse Naakoore machchey sunththi Milka; Milkay Haaraane naa; Haaraaney Milkissinne Yiskaanissi aawa. 30 Sooray maynne; izis nay baawa.
31 Taaray ba naa Abraame, ba naaza Haaraane naa Looxenne ba naa Abraame machcho Soora ekkidi keziin istti issife Kanaane biitta baanaas Uure geetettiza Kaladaaweta katamappe dendida; gido attiin istti Kaaraane geetettiza katama gakkanaas biidi heen de7ida. 32 Taaray 205 layth de7idi Kaaraanen hayqqides.

- Medheteththa
- <
- 11
- >

*11:9 Baabile: Baabile guussi Ibraaweta qaalara birsheththi baynda haasaya.

†11:12 35 gizayssa Ibraaweta maxaafan laappun tammu eranchchati 135 geettes.

‡11:14 30 gizayssa Ibraaweta maxaafan laappun tammu eranchchati 130 geettes.

§11:16 heedzdzu tammanne oyddu gizayssa Ibraaweta maxaafan laappun tammu eranchchati 134 geettes.

*11:24 29 gizayssa Ibraaweta maxaafan laappun tammu eranchchati 109 geettes.

© 2024 TWFTW